Organizatorii Turului ciclist al Italiei au anunţat marţi că au modificat traseul etapei a 16-a din cauza riscului unor avalanşe, ei renunţând la ascensiunea pe miticul vârf Stelvio, informează AFP, potrivit Agerpres.
În programul etapei a 16-a, între Livigno şi Santa Cristina Valgardena, pe 21 mai, vârful Stelvio, la o altitudine 2.758 metri, era punctul culminant al ediţiei din acest an, dar "căderile recente de zăpadă, urmate de o încălzire a vremii, au făcut să crească riscurile de avalanşă", au indicat organizatorii.
În loc de Stelvio, plutonul va trece pe la Giogo di Santa Maria, noul punct culminat al acestei ediţii din Il Giro, la o altitudine de 2.489 m. Etapa a 16-a va avea acum 206 km, în locul celor 202 km prevăzuţi iniţial.